[Foto’s] Burkina Faso: Gyselaars bevry uit Ouagadougou-hotelSplendid Hotel in Ouagadougou, Burkina Faso Foto: hotels.com Owerhede van Burkina Faso en Frankryk het Saterdag kragte saamgespan om ŉ luukse hotel oor te neem nadat al-Kaïda-militante dit Vrydagaand beset en ŉ onbekende aantal gyselaars doodgemaak het. Minstens 10 liggame is tot dusver gevind, het ŉ minister gesê. Dié aanval volg nadat 20 persone in November dood is toe dieselfde ekstremiste ŉ luukse hotel in Mali aangeval het. Dit is nog nie duidelik hoeveel persone steeds in die hotel is nie, aangesien die oggendwekroep vir gebed ŉ nuwe dag aangekondig het. Dosyne beamptes van die Franse polisie het deurnag van die aangrensende Mali in Burkina Faso aangekom om in die reddingspoging bystand te lewer. Een Amerikaanse soldaat was saam met Franse magte op die toneel, en Amerika poog om Frankryk met verkenning te help, het ŉ senior beampte in die Amerikaanse weermag, wat anoniem wou bly omdat hy nie gemagtig is om die saak openlik te bespreek nie, gesê. Soldate poog om weer beheer te kry van die hotel Foto: @ajenews, Twitter Die plaaslike al-Kaïda-filiaal, bekend as AQIM, het aanlyn gesê hulle is verantwoordelik vir die aanval, volgens die SITE-intelligensiegroep. Die aanval het in Ouagadougou by die Splendid Hotel plaasgevind. Die hotel het 147 kamers. Volgens ŉ boodskap wat in Arabies op die militante se “Muslim Africa” Telegram-rekening gepubliseer is, het stryders by die restaurant van een van die grootste hotelle in die hoofstad ingebreek, en “die stryd duur voort met die vyande van die godsdiens”. AQIM het gesê van die militante het telefonies beweer talle stryders is dood, aldus SITE. Simon Compaore, minister van binnelandse sake, het gesê minstens 10 liggame is reeds in die Cappucino Cafe gevind, ŉ restaurant langs die Splendid Hotel. “Ons weet die skieters sal nie lewend hier uit kom nie,” het ŉ getuie gesê, wat slegs sy voornaam, Gilbert, gegee het. “Ons land is nie vir djihads of terroriste nie. Hulle het dit verkeerd.” Polisiebeamptes in siviele klere lei toeriste weg van die toneel nadat hulle gered is (15 Januarie 2016, Ouagadougou, Burkina Faso) Foto: Skermskoot van AP Television via AP Burkina Faso, hoofsaaklik ŉ Moslem-land, het al jare lank die geweld vrygespring wat deur Islamitiese ekstremiste uitgevoer word, waar uitlanders in Mali en Niger ontvoer en gyselaar gehou word. ŉ Roemeniër is egter vir die eerste keer in April in Burkina Faso ontvoer tydens ŉ aanval. Die land beleef al hoe meer politieke onrus nadat sy jarelange president tydens ŉ oproer in 2014 ontsetel is. Lede van die presidensiële wag het in September ŉ staatsgreep uitgevoer wat ongeveer ŉ week lank geduur het. Die oorgangsregering het weer oorgeneem tot verkiesings in November gehou is. Altesaam 20 persone is dood tot al-Kaïda in November op die Radisson Blu-hotel in Mali toegeslaan het. Soldate van Mali en spesiale magte van Frankryk en Amerika het die gebou bestorm en angsbevange toeriste en werknemers van die hotel bevry. Die besetting het ongeveer sewe ure lank geduur. ŉ Leier van AQIM het later aanspreeklikheid erken vir dié aanval. ___ Associated Press-skrywers Ludivine Laniepce in Ouagadougou, Burkina Faso; Krista Larson in Dakar, Senegal; en Lolita C. Baldor in Washington, D.C. het tot hierdie verslag bygedra.